Premda su nam padaline prijetile od prošlog petka, tek je u nedjelju, dva sata prije najavljenog prosvjeda protiv poreza na nekretnine, počela lijevati obilna kiša koja organizatorima, čini se, nije poremetila planove. Bez obzira na tamne oblake koji su se nadvili nad Splitom, na Rivi se okupilo se oko 2.000 ljudi koji su s kišobranima i inovativnim transparentima pokazali otpor, kako kažu, novom nametu kojim ih Vlada RH želi "pokopati".

- Ovo je pljačka. Imam nekretnine naslijeđene od svojih pradjedova iz doba Austro-ugarske, a oni mi žele naplatiti trud, krv i znoj mojih pradjedova, ne samo njih, nego i moj znoj, kopanje i borbu s birokracijom, koja me sada uništava - kazao je Cvjetko Miličić, prosvjednik s transparentom "Sve ste nam uzeli", uz taj transparent mogli su se vidjeti i brojni drugi: "Vlado, zašto praviš slona od mene?", "Robovi u svojim domovima, podstanari u svom stanu","Sve ste nam rasprodali", "HDZ-lopovi" i brojni drugi....

- Ovo danas nije samo protest protiv poreza, nego protiv veleizdajnika koji poklanjaju sve naše resurse. Ovaj porez ima za cilj da nam uzme jedino što nam je ostalo, naše domove, kuće, a mi da nestanemo i umremo od gladi i bolesti. Ova vlast je veleizdajnička – kazala nam je Ilda Goreta, prosvjednica koja je visoko držala svoj transparent i jasno kazala što misli o novom nametu.

- Mi danas pišemo povijest, ponosna sam na vas, jer ne možemo očekivati instant rezultate. Posijali smo sjeme promjene koja će doći, a jednog dana će doći, i vi ćete bit ponosni što ste dio toga. Mi moramo stvoriti uvjete da se mladi mogu vratiti, prestanimo čekat Mesiju – istaknula je na pozornici Maja Jurišić, voditeljica inicijative "Pokret otoka" koja je pozdravnim govorom započela ovaj skup, a nastavila ga je Lucija Šalinović, studentica sociologije.

- Može li mi netko objasniti zašto ne oduzimaju novac onima koji imaju plaću preko 10 tisuća kuna, a može se oduzimati onima koji kopaju po smeću. Ni jedna od tih legalnih krađa nam nije pomogla. Svi porezi nisu doprinijeli ničemu, druga smo najsiromašnija država u EU, u većem smo dugu nego ikada. Može li netko njima objasniti da biti vođa nije staviti sebe na prvo mjesto, nego čitavu zajednicu za koju su zaduženi – kazala je Lucija Šalinović, koja je svojim govorom izazvala ovacije prosvjednika.

Na pozornicu je nakon više govornika izašao i organizator prosvjeda, Robert Piplović.

- Ja nisam heroj, samo nitko ovako ne priča. Trebamo što više ovako govoriti, jer svi su oni lopovi – tako je Pilipović poveo skandiranje prosvjednika "Lopovi, lopovi" te nastavio.

- Ovaj iz Banovine glumi gospodina, može bit da je gospodin, ali takvi ljudi su najgori, za svoj interes rade stvari. Ovi ljudi koji su normalno s njim pričali nisu dobili ništa, dođem ja na ovakav način i u 15 sekunda riješim sve. Tija bi se zahvaliti gospodinu Bobanu i mladeži HDZ-a iz Solina, kada smo polipili 100 plakata, do kraja dana nije bija ni jedan - ističe Pilipović. Osim toga, novinarki HRT-a je uoči prosvjeda poručio kako bi volio da ovaj prosvjed ne snimaju i kako im neće dati službenu izjavu te je i na pozornici pred okupljenima pojasnio.

- Mediji u Hrvatskoj su veći problem nego ovi iz Vlade, jer su oni bez medija ništa. Ljudi iz medija, sitni novinari i novinarčići, ima iznimke, ali oni koji se za sitne plaće prodaju ne puštaju ono šta narod mora znati, a to je istina - ističe Piplović.

Školovanim ljudima, akademicima, koji će sutra doći na važne pozicije, poručio je kako bi volio da su oni umjesto njega na pozornici.

- Mojim ružnim riječima se želim izraziti kako bi osjetili moj bijes, a ponekad je moj vokabular ograničen u određenim trenucima. Nisam školovan, ali kako nisam iz podobne obitelji, mislim da mi ni škola ne bi pomogla u ovoj državi. Ono što je mene naučila ulica, to vi nećete nikad naučiti, da treba ići sa siledžijama - siledžijski, s mafijašima - mafijaški, ljigavcima-ljigavo, a s lopovima kako sam napravio ja - zaključio je Piplović uz skandiranje okupljenih "Lopovi, lopovi".